તેઓ શ્રીકૃષ્ણના બાલભાવના સ્વરૂપમાં છે. તેમના હાથમાં રહેલો માખણનો ગોળો સૂચવે છે કે, ભક્તોનું મન મારા હાથમાં છે. પૃથ્વી પર રહેલો હાથ દુષ્ટોનું દમન કરીને પૃથ્વી પરનો ભાર મિટાવવાનું સૂચન કરે છે. પુષ્ટિ સંપ્રદાયમાં આ પ્રથમ સ્વરૂપ છે જેના નેત્રમાં અંજન આંજવામાં આવતું નથી, કારણ કે તેમના નેત્ર સદાય અંજાયેલાં જ રહે છે. તેમનું મંદ મુસ્કાનવાળું બાલસ્વરૂપ સર્વદા ભક્તોને આકર્ષણરૂપ છે. નિત્ય નવનીત પ્રિય હોવાથી શ્રી નવનીતપ્રિય કહેવામાં આવે છે.